รัฐบาลไทย-ข่าวทำเนียบรัฐบาล-กรมศุลกากร และสำนักงานตำรวจแห่งชาติ ชี้แจงกรณีข้อวิจารณ์ความไร้ประสิทธิภาพและความโปร่งใสของหน่วยงานรัฐ กรณีเหตุการณ์ดอกไม้เพลิงระเบิด ในชุมชนตลาดมูโนะ
วันจันทร์ที่ 7 สิงหาคม 2566
07/08/2566
กรมศุลกากร และสํานักงานตํารวจแห่งชาติ ชี้แจงกรณีข้อวิจารณ์ความไร้ประสิทธิภาพและความโปร่งใสของหน่วยงานรัฐ กรณีเหตุการณ์ดอกไม้เพลิงระเบิด ในชุมชนตลาดมูโนะ
กรมศุลกากร และสํานักงานตํารวจแห่งชาติ ชี้แจงกรณีข้อวิจารณ์ความไร้ประสิทธิภาพและความโปร่งใสของหน่วยงานรัฐ กรณีเหตุการณ์ดอกไม้เพลิงระเบิด ในชุมชนตลาดมูโนะ
จากกรณีเหตุการณ์ดอกไม้เพลิงระเบิด ในชุมชนตลาดมูโนะ อ.สุไหงโก-ลก จ.นราธิวาส โดยตั้งแต่หลังเกิดเหตุจนถึงขณะนี้ มีเสียงวิจารณ์ถึงการทํางานของเจ้าหน้าที่ของรัฐ อาทิ การสะสางคดี และนําตัวผู้เกี่ยวข้องมาสอบสวนเพื่อเอาผิดของเจ้าหน้าที่ตํารวจที่ล่าช้า และเกิดความหวั่นเกรงว่าจะมีการช่วยเหลือให้รอดพ้นความรับผิดทางกฎหมาย รวมทั้งเกิดคําถามเรื่องการจัดเก็บวัตถุอันตรายในพื้นที่จังหวัดชายแดนใต้ ซึ่งควรมีมาตรการเข้มงวด เนื่องจากเป็นพื้นที่ความมั่นคง แต่เจ้าหน้าที่กลับปล่อยให้มีโกดังเก็บวัตถุไวไฟขนาดใหญ่กลางชุมชนจนเกิดโศกนาฏกรรมขึ้น ตลอดจนข้อกังขาการนําเข้ามาของดอกไม้เพลิง จากท่าเรือแหลมฉบัง จังหวัดชลบุรี ซึ่งเชื่อได้ว่ามีการสําแดงเท็จ อีกทั้งการขนส่งสินค้าเถื่อนที่กระทําได้โดยง่าย ปราศจากการตรวจสอบจากเจ้าหน้าที่รัฐ โดยกรมศุลกากร และสํานักงานตํารวจแห่งชาติ ชี้แจง ดังนี้
นายพชร อนันตศิลป์ อธิบดีกรมศุลกากร ชี้แจงประเด็น การตรวจสอบเอกสารและขนส่งสินค้าผ่านด่านศุลกากร ดังนี้
1. การตรวจค้นผ่านสินค้า กรณีพลุระเบิดที่ตลาดมูโนะ จังหวัดนราธิวาส ส่งผลให้ประชาชนในพื้นที่ได้รับผลกระทบอย่างหนักโดยในเบื้องต้นด่านศุลกากรสุไหงโก-ลก ได้ให้ความช่วยเหลือผู้ประสบภัยจากเหตุโกดังพลุระเบิด เป็นเงินและสิ่งของเครื่องอุปโภคบริโภคจํานวน 112 ชุดเพื่อช่วยเหลือและบรรเทาความเดือดร้อนในเบื้องต้น
2. โกดังเก็บพลุ และ ดอกไม้ไฟ ที่เกิดการระเบิด ตั้งอยู่ในบริเวณตลาดมูโน๊ะใกล้กับแม่น้ําสุไหงโก-ลก ซึ่งเป็นเขตแดนระหว่างประเทศที่เป็นช่องทางธรรมชาติ สะดวกต่อการกระทําความผิด ในการลักลอบหนีศุลกากร
3. ที่ผ่านมากรมศุลกากรได้ให้ความสําคัญในการปราบปรามการลักลอบนําเข้า-ส่งออก ที่ไม่ผ่านพิธีการทางศุลกากร และ ตั้งแต่วันที่ 1 มกราคม 2564 ถึง 31 กรกฎาคม 2566 ด่านศุลกากรสุไหงโก-ลก ได้ทําการตรวจยึดจับกุมสินค้าประเภทพลุ ประทัด ดอกไม้ไฟ ทั้งหมด 7 คดี ซึ่งเป็นความผิดฐานลักลอบหนีศุลกากร โดยได้ของกลางมูลค่ารวม 161,743.53 บาท น้ําหนักประมาณ 1,143 กิโลกรัม นอกจากนี้ยังมีการจับกุมสินค้าลักลอบหนีศุลกากรอื่นๆ เช่น น้ํามันเชื้อเพลิง น้ํามันปาล์ม บุหรี่ไฟฟ้า อาหารเสริม ฯลฯ รวมเป็นคดีกว่า 600 คดี
พล.ต.ท.อาชยน ไกรทอง โฆษกสํานักงานตํารวจแห่งชาติ ชี้แจงประเด็น : การดําเนินคดีกับผู้ลักลอบขายดอกไม้เพลิง และส่วยหน่วยงานภาครัฐ ดังนี้
1. การดําเนินคดีกับผู้กระทําความผิดชุมชนตลาดมูโนะ สํานักงานตํารวจแห่งชาติตั้งคณะพนักงานสืบสวนสอบสวน เพื่อรวบรวมพยานหลักฐาน ดําเนินคดีอย่างเป็นธรรมแก่ทุกฝ่าย มีประสิทธิภาพและรวดเร็ว โดยสําหรับคดีนี้เหตุเกิดเมื่อวันที่ 29 ก.ค.66 คณะพนักงานสืบสวนสอบสวนได้ดําเนินการสืบสวนสอบสวนโดยตลอดและขอศาลอนุมติหมายจับ ผู้ต้องหา 2 ราย เมื่อวันที่ 1 ส.ค.66 หลังจากที่ไม่ได้มารายงานตัวตามหมายเรียก ใน 4 ข้อหา คือ การกระทําการโดยประมาท เป็นเหตุให้ผู้อื่นเสียชีวิต, กระทําการโดยประมาทเป็นเหตุให้ทรัพย์สินเสียหาย และมีไว้ นําพา หรือ ครอบครองดอกไม้เพลิง ดอกไม้ไฟ ไม่เป็นไปตามเงื่อนไขที่กําหนด และ ฝ่าฝืนคําสั่งของ ผู้อํานวยการรักษาความมั่นคงภายในภาค 4 เรื่อง การขออนุญาตการเคลื่อนย้ายครอบครองและมีไว้จําหน่ายในวัตถุระเบิดฯ และร่วมกันก่อสร้าง เคลื่อนย้าย หรือดัดแปลงอาคารโดยไม่ได้รับอนุญาต
จากการสืบสวนทราบว่า ผู้ต้องหาทั้งสองรายหลบหนีอยู่ที่ประเทศมาเลเซีย สํานักงานตํารวจแห่งชาติประสานงานกับทางการมาเลเซียให้ช่วยติดตามตัวกลับมาดําเนินคดี และมีการขยายผลเพื่อสืบสวนหาผู้ร่วมกระทําความผิด หรือมีส่วนเกี่ยวข้องอื่นๆ รวมถึงขยายผล เรื่องการจ่ายภาษี การนําเข้า การขนส่ง ตั้งแต่ต้นทาง กลางทางและปลายทาง ส่วนชื่อตํารวจในพื้นที่ ที่ต้องสงสัยว่า รับส่วยให้จัดเก็บพลุ ดอกไม้ไฟ ในพื้นที่ชุมชน หากพบผู้ส่วนเกี่ยวข้องจะดําเนินคดีอย่างตรงไปตรงมา
2. การดําเนินคดีกับเจ้าหน้าที่ของหน่วยงานรัฐที่อาจเกี่ยวข้องพัวกันกับการกระทําความผิดหรือมีส่วนในการเรียก รับ ผลประโยชน์ต่างๆ สํานักงานตํารวจแห่งชาติ ได้มอบหมายให้ รอง ผบ.ตร.(สส) เข้าควบคุม กํากับ สืบสวนสอบสวนดําเนินคดีที่เกี่ยวข้อง หากพบพยานหลักฐานเชื่อมโยงไปยังเจ้าหน้าที่รายใดจะดําเนินการทางอาญาและส่งเรื่องให้ ป.ป.ช./ป.ป.ท. ดําเนินการต่อไป โดยอาจส่งให้หน่วยงานต้นสังกัดตรวจสอบทางวินัย ทางปกครอง โดยสําหรับเจ้าหน้าที่ตํารวจ สภ.มูโนะ ที่มีหน้าที่รับผิดชอบ สํานักงานตํารวจแห่งชาติได้มีคําสั่งให้ข้าราชการตํารวจทั้ง 4 นาย มาปฏิบัติราชการ ที่ศูนย์ปฏิบัติการตํารวจภูธรจังหวัดนราธิวาส โดยขาดจากตําแหน่งเดิม ตั้งแต่วันที่ 1 ส.ค.66 และได้สั่งให้ตั้งกรรมการตรวจสอบข้อเท็จจริงกรณีที่อาจเกี่ยวข้องกับการกระทําความผิด บกพร่องในการปฏิบัติหน้าที่ หรือมีส่วนในการเรียก รับ ผลประโยชน์ต่างๆ หากพบข้อพกพร่องจะดําเนินการในส่วนที่เกี่ยวข้องต่อไป
3. มาตรการในการดําเนินการห้วงต่อไป สํานักงานตํารวจแห่งชาติได้ทุกหน่วยลงพื้นที่ร่วมกับ จังหวัด/อําเภอ ฝ่ายปกครอง ตรวจสอบสถานที่และการขนส่งสินค้าที่เป็นวัตถุอันตราย พลุ ดอกไม้เพลิง ตลอดจนการตรวจสอบสถานที่เก็บวัตถุอันตรายดังกล่าว เป็นระยะๆ สืบสวนหาข่าวในพื้นที่ กําชับการตั้งจุดตรวจ จุดสกัดจะต้องมีความเข้ม มีการตรวจสอบใบอนุญาตต่างๆ โดยละเอียด โดยให้ร่วมบูรณาการกับทุกภาคส่วนที่เกี่ยวข้อง